讀士元傳
作者：孫應時
朝代：宋

paragraphs: 老賊狐鬼嘯，漢鼎不復支。
再世益州牧，忍視宗國危。
烈烈左將軍，四海聞英姿。
東北久蕩析，西南天啟之。
建旗入涪城，有蜀非公誰。
檄璋送州印，我欲舉義師。
鼠輩坐斂手，豪傑趨指麾。
正爾豈不濟，安用譎取爲。
孝直反覆士，獻計乃所宜。
雛鳳獨何心，亦復喜出寄。
造次盃酒間，而欲生嶮巘。
平生大耳公，豈堪此瑕疵。
向來隆中語，荆益實素期。
惜不同茲役，次第觀所施。
士元早捐世，未必爲漢悲。
我詩訂千古，當有神明知。